**Nahlasovanie podozrení z nezrovnalostí pri čerpaní prostriedkov EÚ**

Európska komisia zriadila za účelom zvýšenia účinnosti boja proti podvodom s finančnými prostriedkami Európskej únie (EÚ) svojím rozhodnutím č. 1999/352/ES z 28. apríla 1999 Európsky úrad pre boj proti podvodom ([**OLAF**](http://ec.europa.eu/anti_fraud/index_sk.html) [**http://ec.europa.eu/anti\_fraud/**](http://ec.europa.eu/anti_fraud/)**)** so sídlom v Bruseli. OLAF je nezávislý úrad zodpovedný za vykonávanie vyšetrovaní podvodov, korupcie a iných nezákonných činností, vrátane zneužitia úradnej moci v rámci európskych inštitúcií.

Hlavným cieľom OLAF-u je ochrana finančných záujmov Európskej únie, a teda ochrana všetkých európskych daňových poplatníkov, ktorí financujú rozpočet Európskej únie.

Ochrana finančných záujmov sa stala jednou z priorít aj pre Slovenskú republiku po jej vstupe do EÚ. V zmysle Dohody o spolupráci medzi sekciou kontroly a boja proti korupcii Úradu vlády SR, útvarom pôsobiacim ako koordinačná služba pre boj proti podvodom (AFCOS) na ochranu finančných záujmov Európskej únie a pre boj proti korupcii a Európskym úradom pre boj proti podvodom (OLAF) je odbor Centrálny kontaktný útvar pre OLAF (CKÚ OLAF) sekcie kontroly a boja proti korupcii prvým miestom kontaktu pre OLAF v Slovenskej republike. Jeho úlohou je koordinácia činností zameraných na ochranu finančných záujmov EÚ na národnej úrovni.

V rámci tejto činnosti CKÚ OLAF prijíma, eviduje a monitoruje všetky zistené a odhalené porušenia pravidiel pri čerpaní finančných prostriedkov z fondov EÚ, ako aj podozrenia z ich porušovania. Následne tieto nezrovnalosti analyzuje a nahlasuje OLAF-u.
Nezrovnalosťou sa rozumie:

* konanie subjektu čerpajúceho finančné prostriedky Európskej únie takým spôsobom, že by mohlo dôjsť alebo dochádza k neoprávnenému použitiu takýchto prostriedkov a k porušeniu práva Slovenskej republiky alebo Európskej únie
* podozrenie z podvodu v súvislosti s neoprávneným použitím finančných prostriedkov Európskej únie

Pre nahlasovanie podozrení z nezrovnalostí zriadil Úrad vlády SR e-mailovú adresu: **nezrovnalosti@vlada.gov.sk**

**Upozornenie:** Uvedená e-mailová adresa neslúži pre nahlasovanie sťažností podľa Zákona č. 9/2010 Z. z. o sťažnostiach.

Podnety s podozrením z nezákonnej činnosti pri čerpaní prostriedkov EÚ majú obsahovať najmä tieto informácie:

* základné  údaje o projekte (názov, číslo)
* informácie  o poskytovateľovi príspevku
* informácie  o  prijímateľovi finančného príspevku
* uvedenie osoby, ktorej sa podozrenie týka
* popis skutočností, ktoré vedú nahlasovateľa  k podozreniu zo zneužitia prostriedkov EÚ a dátum ich zistenia
* podporná dokumentácia

**Viac informácií nájdete na stránkach OCKÚ OLAF -**[**http://www.olaf.vlada.gov.sk/**](http://www.olaf.vlada.gov.sk/)

**Protikorupčný koordinátor Ministerstva pôdohospodárstva a rozvoja vidieka Slovenskej republiky, organizácií v jeho zakladateľskej a zriaďovateľskej pôsobnosti a preddavkovej organizácie v pôsobnosti ministerstva**

Ministerstvo pôdohospodárstva a rozvoja vidieka Slovenskej republiky v súlade s bodom B.1. uznesenia vlády Slovenskej republiky č. 585/2018 z 12. decembra 2018 vytvorilo pozíciu **rezortného protikorupčného koordinátora**. Protikorupčný koordinátor v spolupráci s ostatnými zamestnancami ministerstva a **jeho organizácií** (teda aj PPA) koordinuje činnosti na predchádzanie korupcii, jej elimináciu a riadenie korupčných rizík. Kontaktná e-mailová adresa protikorupčného koordinátora: **pkkoordinator@land.gov.sk**.

**Všeobecné pravidlá pre oznamovanie podozrení zo spáchania trestného činu korupcie**

Podozrenia zo spáchania trestného činu korupcie, t. j. prijímania úplatku, podplácania, nepriamej korupcie, volebnej korupcie a športovej korupcie v zmysle zákona č. 300/2005 Z. z. Trestný zákon v znení neskorších predpisov sa riešia podľa pravidiel ustanovených v zákone č. 301/2005 Z. z. Trestný poriadok v znení neskorších predpisov.

**Podľa § 340 ods. 1 zákona č. 300/2005 Z. z. Trestný zákon v znení neskorších predpisov kto sa hodnoverným spôsobom dozvie, že iný spáchal zločin alebo niektorý z trestných činov korupcie, a taký zločin alebo trestný čin neoznámi bez odkladu orgánu činnému v trestnom konaní alebo Policajnému zboru, potrestá sa odňatím slobody až na tri roky.**

Podozrenie z trestného činu korupcie oznamuje verejnosť orgánu činnému v trestnom konaní zaslaním podania alebo telefonickým oznámením na **Národnú kriminálnu agentúru (NAKA), Prezídium Policajného zboru, Ministerstvo vnútra Slovenskej republiky alebo na Úrad špeciálnej prokuratúry, Generálna prokuratúra Slovenskej republiky.** Národná kriminálna agentúra je spolu s Úradom špeciálnej prokuratúry oprávnená vyšetrovať podozrenia zo spáchania trestného činu korupcie (prijímanie úplatku, podplácanie, nepriama korupcia, volebná korupcia a športová korupcia) s výnimkou trestných činov korupcie páchaných príslušníkmi Policajného zboru, ktoré sú vo vecnej príslušnosti Úradu inšpekčnej služby sekcie kontroly a inšpekčnej služby Ministerstva vnútra Slovenskej republiky.

**Kontakty na orgány činné v trestnom konaní:**

*Kontaktná adresa:*

**Národná kriminálna agentúra Prezídia Policajného zboru**

**Račianska 45, 812 72 Bratislava**

Tel.: **09610 52102**

Fax: **09610 59048**

*Korešpondenčná adresa:*

**Ministerstvo vnútra Slovenskej republiky Prezídium Policajného zboru Národná kriminálna agentúra**

Pribinova 2
812 72 Bratislava
[**http://www.minv.sk/?NAKA**](http://www.minv.sk/?NAKA)

**Generálna prokuratúra Slovenskej republiky
Úrad špeciálnej prokuratúry**
Štúrova 2
812 85 Bratislava 1
Tel.: 033/2837 171, 033/2837 192
e-mail: **Podatelna.USPGP@genpro.gov.sk**
[**https://www.genpro.gov.sk/kontakty-a-uradne-hodiny/burad-specialnej-prokuraturyb-1cd5.html**](https://www.genpro.gov.sk/kontakty-a-uradne-hodiny/burad-specialnej-prokuraturyb-1cd5.html)

**Oznamovanie podozrení na korupciu spáchanú zamestnancami PPA je možné nahlásiť na nasledovných adresách:**

1. Ministerstvo pôdohospodárstva a rozvoja vidieka Slovenskej republiky (ďalej len „ministerstvo“) **s cieľom zlepšovať riadenie korupčných rizík a posilňovať prevenciu korupcie**, dáva verejnosti prostredníctvom e-mailu **korupcia@land.gov.sk** možnosť oznámiť podozrenie na korupciu  zamestnancov ministerstva a **organizácií v jeho pôsobnosti**. **Korupciou zamestnancov ministerstva a organizácií v jeho pôsobnosti sa rozumie zneužitie moci alebo postavenia vo vlastný prospech zamestnanca alebo v prospech iných osôb.**

**Pôdohospodárska platobná agentúra:**

Ak máte akékoľvek podozrenia na netransparentné využívanie poskytnutých finančných prostriedkov, používanie nekalých praktík, prípadne podozrenie z korupcie, na svoje podnety môžete **využiť mailovú adresu PPA:**

1. prostredníctvom e-mailu **korupcia@apa.sk**.

**Korupciou zamestnancov PPA sa rozumie zneužitie moci alebo postavenia vo vlastný prospech zamestnanca alebo v prospech iných osôb.**

Dovoľujeme si Vám oznámiť, že oznámenia/podozrenia, ktoré nemajú povahu naznačujúcu korupčné správanie, PPA  **nebude** zaznamenávať (napr. udania, nahlasovanie nečinnosti úradov a orgánov verejnej správy a pod.)

E-mailová adresa korupcia@apa.sk na nahlasovanie podozrení z korupcie neslúži na podávanie podaní/sťažností/oznámení/petícií podľa osobitných predpisov (napr. 9/2010 Z.z., 85/1990, Z.z., 757/2004 Z.z., 211/2000 Z.z. a pod.), ani na priame podávanie trestných oznámení, ktoré patria do kompetencie orgánov činných v trestnom konaní – **polícia a prokuratúra.**

V prípade, že chcete byť informovaný o výsledku prešetrenia Vášho podnetu, **je potrebné** uviesť Vaše kontaktné údaje v rozsahu:

* meno, priezvisko,
* adresu,
* telefón a
* e-mail.

V prípade neuvedenia Vašich kontaktných údajov, resp. neúplných kontaktných údajov Vás **PPA o výsledku prešetrenia Vášho podnetu nebude informovať.**

Zároveň si Vám dovoľujeme uviesť, že podľa § 345 Trestného zákona sa lživé obvinenie z trestného činu v úmysle privodiť inému trestné stíhane klasifikuje ako trestný čin krivého obvinenia.